Ngô͘ Tiat-goân

**Ngô͘ Tiat-goân** (), sī Tâi-oân ê thè-e̍k iá-kiû soán-chhiú, siú-pī ūi-tì sī tâu-chhiú, bat tī Tiong-hôa Chit-pāng Tiong-sìn Hiaⁿ-tī hāu-le̍k.

## Seng-gâi
Ngô͘ Tiat-goân lâi-chū Tâi-tiong-chhī, pēng-chhiáⁿ it-ti̍t-kàu ko-tiong lóng tī Tâi-tiong tha̍k-chheh, phah-kiû, ko-tiong tī Tâi-tiong Chhī-li̍p Tang-sì Kang-gia̍p Ko-kip Tiong-téng Ha̍k-hāu tha̍k-chheh.

Ko-tiong pit-gia̍p liáu-āu, i chìn-ji̍p Ko-oán Kho-ki Tāi-ha̍k. Goân-pún tī tāi-ha̍k sî-kî ê Ngô͘ Tiat-goân sī chi̍t-ê lāi-iá-chhiú, tī khó-lū ka-kī táⁿ-kek si̍t-le̍k bô-hoat-tō͘ seng-chûn ê chêng-hóng chi-hā, koat-tēng tńg--khì kok-tiong í-āu tio̍h m̄-bat tam-jīm kòe ê tâu-chhiú ūi-tì, āu--lâi kan-na liān-tâu chi̍t-tang.

2016 nî chham-ka Tiong-hôa Chit-pāng Soán-siù-hōe hō͘ Tiong-sìn Hiaⁿ-tī tī tē-10-lûn soán-tio̍h, sī kui-ê soán-siù-hōe lāi-té siōng-bóe chi̍t-ê, āu-lâi í chhiam-iok-kim 30-bān, kàu 2018 nî kiat-sok goe̍h-sin 5.5-bān (chiūⁿ it-kun liáu-āu ē lēng-gōa ū tiâu-chéng) kah kek-lē chióng-kim 30-bān ka-bêng Tiong-sìn Hiaⁿ-tī.

2017 nî 7 goe̍h 12 tī Tâi-tiong Chiu-chè Iá-kiû-tiûⁿ tùi-chiàn Hù-pang Hān-chiòng, sī i kò-jîn chit-pāng it-kun seng-gâi chho͘-teng-pán, tī 8-kio̍k āu-pòaⁿ chiap-thè Siā Êng-hô chiūⁿ-tiûⁿ tâu-kiû, bīn-tùi Lí Chong-hiân tâu-chhut kò-jîn chit-pāng seng-gâi thâu-chi̍t-pái săn-sín, āu-oān 1-kio̍k hŏng khà-chhut 1-ki an-táⁿ, sàng-chhut 2-pái săn-sín 2-pái pó-sàng bô sit-hun, bû-koan sèng-pāi. 7 goe̍h 21 tī Tâi-tiong Chiu-chè Iá-kiû-tiûⁿ tùi-chiàn Hù-pang Hān-chiòng, in-ūi sian-hoat tâu-chhiú Woodall kan-na tâu 5-kio̍k tio̍h lo̍h-tiûⁿ, só͘-í tī pí-sò͘ léng-sian 4-hun ê sî chiūⁿ-tiûⁿ, tâu 2-kio̍k sàng-chhut 3-pái săn-sín, pēng-chhiáⁿ tī sài-āu hŏng soán chò tan-tiûⁿ MVP. 8 goe̍h 18 tī Tōa-pi-ô͘ Iá-kiû-tiûⁿ tùi-chiàn Hù-pang Hān-chiòng, tī 9-kio̍k āu-pòaⁿ 1:1 chi̍t-chhut-kio̍k ê sî chiap-thè Phêⁿ Sek-éng, tiòng-kè 0.2-kio̍k. Lo̍h-bóe Tiong-sìn Hiaⁿ-tī sui-jiân í 3 : 4 phah-su, m̄-koh i tit-tio̍h kò-jîn Tiong-chit it-kun seng-gâi thâu-chi̍t-pái Tiòng-kè Sêng-kong. 8 goe̍h 19 tī Tōa-pi-ô͘ Iá-kiû-tiûⁿ tùi-chiàn Hù-pang Hān-chiòng, 9-kio̍k āu-pòaⁿ chiūⁿ-tiûⁿ tâu-kiû bô sit-hun, khò 10-kio̍k téng-pòaⁿ Chiam Chú-hiân tùi tâu-chhiú Lô Kok-hôa kòng-chhut 2-hun hŏng-bú-láng, tit-tio̍h seng-gâi thâu-chi̍t-tiûⁿ sèng-tâu. 8 goe̍h 22 tī Tâi-tiong Chiu-chè Iá-kiû-tiûⁿ tùi-chiàn Thóng-it 7-ELEVEn Sai, 9-kio̍k téng-pòaⁿ chiap-thè Kang Tiong-sêng chiūⁿ-tiûⁿ tâu-kiû, āu-oān 1-kio̍k hŏng khà-chhut 2-ki an-táⁿ, bô săn-sín bô pó-sàng bô sit-hun, tit-tio̍h kò-jîn chit-pāng seng-gâi thâu-chi̍t-pái kiù-oān sêng-kong.

2022 nî 5 goe̍h 11 tī Tâi-lâm Chhī-li̍p Iá-kiû-tiûⁿ tùi-chiàn Thóng-it 7-ELEVEn Sai, seng-gâi tē-2-tiûⁿ sian-hoat, chú-tâu 6.2-kio̍k hŏng khà-chhut 5-ki an-táⁿ sit 2-hun, tit-tio̍h thâu-chi̍t-tiûⁿ sian-hoat sèng. 7 goe̍h 1 hō, tī Tâi-tiong Chiu-chè Iá-kiû-tiûⁿ tùi-chiàn Lo̍k-thian Thô-oân, ta̍t-sêng seng-gâi 100 chhut-sài-sò͘. 9 goe̍h 30, tī Tâi-tiong Chiu-chè Iá-kiû-tiûⁿ tùi-chiàn Bī-choân Liông, sian-hoat chú-tâu 7-kio̍k bô sit-hun, iōng 10-liân-sèng ê hong-sek ta̍t-sêng pún-kùi tē-10-sèng, mā chhiau-kòe Tân Gī-sìn chiâⁿ-chò Hiaⁿ-tī tūi-sú siōng-chē liân-sèng kì-lo̍k ê pún-thó͘ tâu-chhiú.

2023 nî 5 goe̍h, Ngô͘ Tiat-goân in-ūi keng-thâu tio̍h-siong hŏng pàng lo̍h-khì jī-kun, it-ti̍t kàu 2025 nî chiah khai-sí tī jī-kun chhut-sài, m̄-koh chōng-thài iá-sī bô-hoat-tō͘ tńg-khì-kàu goân-pún--ê chúi-chún. 2025 nî kiû-kùi kiat-sok liáu-āu, hō͘ Tiong-sìn Hiaⁿ-tī kiû-thoân sek-chhut. Keh-nî 1 goe̍h 2 hō, Ngô͘ Tiat-goân tī kò-jîn siā-kûn soan-pò͘ ín-thè.

## Sêng-pāng Kok-chhiú Keng-le̍k
Ngô͘ Tiat-goân tī 2023 nî Sè-kài Iá-kiû Keng-tián-sài tāi-piáu Tiong-hôa-tūi chhut-sài. 3 goe̍h 11 tùi-chiàn Hô-lân ê sî, i tiòng-kè 4.1-kio̍k bô sit-hun, lo̍h-bóe Tâi-oân í 9 : 5 phah-iâⁿ Hô-lân, i mā hō͘ kiû-bê o-ló sī "khòng Hô eng-hiông".

## Chit-pāng Seng-gâi Sêng-chek

## Chham-khó Chu-liāu

## Gōa-pō͘ Liân-kiat

* 
*